## La Generalitat garantix la continuïtat del servici ORIENTA a Alacant després de la renúncia de l’entitat gestora

*** ‘Diversitat LGTBI+ Alacant’ cessa de la seua gestió perquè no està al corrent d’obligacions tributàries i acumular un deute amb la Hisenda Pública
* L’entitat gestora oferix col·laboració a la Generalitat per a garantir una transició ordenada i l’atenció a les persones usuàries**

La Generalitat ha ratificat este matí la continuïtat del servici públic d’atenció integral d’assessorament i suport al col·lectiu LGTBIQ+, ORIENTA, després d’haver rebut comunicació de la renúncia de la gestió per part de l’actual entitat gestora, ‘Diversitat Col·lectiu de Lesbianes, Gais, Trans i Bisexuals’.

L’entitat ha comunicat a la Direcció General de Diversitat el seu cessament de la gestió del servici públic a causa de la impossibilitat de complir amb l’article 7 del Decret 181/2017, que regula els requisits que s’exigixen a les entitats, perquè no es troba al corrent en el pagament de les obligacions tributàries i de la Seguretat Social.

Davant esta circumstància la Generalitat, a través de la Vicepresidència Primera i Conselleria de Servicis Socials, Igualtat i Vivenda, ha activat els mecanismes administratius necessaris per a garantir el servici que assegure l’atenció a les persones LGTBIQ+ usuàries mentres es tramita el procediment per a la nova adjudicació de l’acció concertada.

La Generalitat confirma que no es deixarà cap persona LGTBIQ+ de la província d’Alacant sense atenció i acompanyament. Per això, només rebre la comunicació per part de l’actual entitat gestora, l’equip de la Direcció General de Diversitat està treballant per a iniciar solucions d’urgència per a la prestació del servici.

L’entitat gestora ha expressat la seua disposició a col·laborar amb la Generalitat per a garantir una transició ordenada del servici i evitar qualsevol afectació a les persones usuàries. L’Administració autonòmica, per la seua part, trasllada a totes elles el seu compromís de mantindre l’atenció i l’acompanyament que estan rebien fins ara.

Fecha: 07/10/2025